《题周鹤洲延绿亭次吴修撰韵》
明代·黄仲昭

无事频将兔颖拈，批风抹月坐虚檐。春回兰蕙香浮几，雨过庭除翠入帘。

门外渟涵诸水汇，天南依约数峰尖。个中何物尤清绝，满架琴书一鹤兼。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。